**STUDIEORDNING**

**for**

**Teknologisk Diplomuddannelse i**

**ESG-styring og -rapportering**

**Gældende pr. 01.07.2025**

**Indholdsfortegnelse**

1. **Indledning**

1. **Uddannelsens formål**
2. **Uddannelsens varighed**
3. **Uddannelsens titel**
4. **Adgangskrav**
5. **Uddannelsens mål for læringsudbytte, struktur og indhold**
	1. Uddannelsens mål for læringsudbytte
	2. Uddannelsens struktur og indhold
6. **Afgangsprojekt**
	1. Læringsmål for afgangsprojektet
	2. Udarbejdelse af afgangsprojekt
7. **Uddannelsens pædagogiske tilrettelæggelse**
	1. Undervisnings- og arbejdsformer
	2. Evaluering
8. **Prøver og bedømmelse**
9. **Merit**
10. **Censorkorps**
11. **Studievejledning**
12. **Klager og dispensation**
13. **Overgangsordninger**
14. **Retsgrundlag**
15. **Bilag 1: Obligatoriske moduler**
16. **Bilag 2: Valgfri modul**
17. **Prøveallonge**

**1. Indledning**

Teknologisk diplomuddannelse i ESG-styring og -rapportering er en erhvervsrettet videregående uddannelse udbudt efter lov om videregående uddannelse (videreuddannelsessystemet) for voksne (VfV-loven) og efter bestemmelserne om tilrettelæggelse af deltidsuddannelser i lov om åben uddannelse (erhvervsrettet voksenuddannelse) m.v. Uddannelsen er omfattet af reglerne i Undervisningsministeriets bekendtgørelse om diplomuddannelser.

Uddannelsen hører under Fagområdet for IT og Teknik i bekendtgørelse om diplomuddannelser.

Studieordningen er udarbejdet i fællesskab af de institutioner, som er godkendt af Undervisningsministeriet til udbud af denne uddannelse. Studieordningen finder anvendelse for alle godkendte udbud af uddannelsen, og ændringer i studieordningen kan kun foretages i et samarbejde mellem de udbydende institutioner.

Følgende uddannelsesinstitutioner er ved denne studieordnings ikrafttræden godkendt til udbud af Teknologisk diplomuddannelse i ESG-styring og -rapportering:

* Danmarks Tekniske Universitet (DTU), DTU Engineering Technology

Ved udarbejdelse af den fælles studieordning og væsentlige ændringer heraf tager institutionerne kontakt til aftagerne og øvrige interessenter samt indhenter en udtalelse fra censorformandskabet, jf. eksamensbekendtgørelsen.

Studieordningen og væsentlige ændringer heraf træder i kraft ved et studieårs begyndelse og skal indeholde de nødvendige overgangsordninger.

Studieordningen har virkning fra 01.07.2025.

**2. Uddannelsens formål**

Formålet med den teknologiske diplomuddannelse i ESG-styring og -rapportering er at kvalificere den uddannede til selvstændigt at analysere, vurdere og løse praktiske problemstillinger af teknisk, innovativ og informationsteknologisk karakter samt implementere og formidle løsningen heraf samt udvikle egen praksis. Desuden er formålet at kvalificere den studerende til selvstændigt at indgå i tværfagligt og tværsektorielt samarbejde.

Vigtigheden af ESG-styring og -rapportering stiger i det danske erhvervsliv. EU-direktivet CSRD pålægger større virksomheder at rapportere ESG-effekter og -risici. SMVer kan være indirekte omfattet, da der stilles krav om, at de større virksomheder inkluderer værdikæden i rapporteringen. ESG-styring og -rapportering vurderes at være på niveau med den finansielle rapportering. EU direktivet har i praksis etableret en ny ledelsesfunktion i virksomheder, den ESG-ansvarlige bæredygtighedschef, samt en række bæredygtigheds-professionelle roller uden ledelsesansvar (fx environmental partner, ESG-konsulent, EHS-koordinator og projektleder med fokus på bæredygtighed).

Kun få SMVer har kompetencerne hertil. Med uddannelsen kan bæredygtighedschefer og andre bæredygtighedsprofessionelle (a) forstå ESG-påvirkninger, risici og de lovmæssige rammer, og (b) udarbejde korrekt datagrundlag, udnytte relevante teknologier, og implementere initiativer i produktudvikling, processer og værdikæder.

Uddannelsen er teknisk-naturvidenskabelig funderet. ESG-styring forudsætter teknisk indsigt i bæredygtighed, driftsprocesser og værdikæde suppleret med beregningsfærdigheder, fx omregning af indkøbsmængder til emissioner, affaldsmængder, energi-, vand- og arealbehov. Markedsafdækningen viser stor relevans for bæredygtighedschefer og andre bæredygtighedsprofessionelle roller. Uddannelsen er særligt relevant inden for industrien, transport, byg/anlæg, forsyning, genbrug og affald.

Uddannelsen giver den uddannede viden om og forståelse af teori og metoder på et niveau, der kvalificerer den uddannede til selvstændigt at kunne identificere, reflektere over, analysere og vurdere tekniske og teknologiske problemstillinger på et operationelt, taktisk og strategisk niveau, og derved give den uddannede evnen til at løse praksisnære komplekse opgaver inden for uddannelsens fagområde, enten selvstændigt, som leder eller projektleder.

Formålet ligger inden for fagområdets formål, som fastsat i bekendtgørelse om diplomuddannelser.

**3. Uddannelses varighed**

Uddannelsen er normeret til 1 studenterårsværk. 1 studenterårsværk er en heltidsstuderendes arbejde i 1 år og svarer til 60 ECTS-point (European Credit Transfer System).

ECTS-point er en talmæssig angivelse for den totale arbejdsbelastning, som gennemførelsen af en uddannelse eller et modul er normeret til. I studenterårsværket er indregnet arbejdsbelastningen ved alle former for uddannelsesaktiviteter, der knytter sig til uddannelsen eller modulet, herunder skemalagt undervisning, selvstudie, projektarbejde, udarbejdelse af skriftlige opgaver, øvelser og cases samt eksaminer og andre bedømmelser.

**4. Uddannelsens titel**

Uddannelsen giver den uddannede ret til at anvende betegnelsen TD ESG-styring og -rapportering og den engelske betegnelse er Diploma of Technology in ESG management and reporting, jf. bekendtgørelse for diplomuddannelser (se www.retsinfo.dk for denne bekendtgørelse).

**5. Adgangskrav**

Adgang til optagelse på teknologisk diplomuddannelse i ESG-styring og -rapportering eller enkelte moduler herfra er betinget af, at ansøgeren har gennemført en relevant adgangsgivende uddannelse mindst på niveau med en erhvervsakademiuddannelse eller en relevant videregående voksenuddannelse (VVU), samt at ansøger har mindst 2 års relevant erhvervserfaring efter gennemført adgangsgivende uddannelse. Institutionen kan optage ansøgere, der ikke har gennemført en relevant adgangsgivende uddannelse som ovenfor nævnt, men som ud fra en konkret vurdering skønnes at have uddannelsesmæssige forudsætninger, der kan sidestilles hermed.

Institutionen optager desuden ansøgere, der efter individuel kompetencevurdering i § 15 i lov om erhvervsrettet grunduddannelse og videregående uddannelse (videreuddannelsessystemet) for voksne har realkompetencer, der anerkendes som svarende til adgangsbetingelserne.

**6. Uddannelsens mål for læringsudbytte, struktur og indhold**

Teknologisk diplomuddannelse i ESG-styring og -rapportering sikrer den uddannede opdateret viden, forståelse, færdigheder og kompetencer inden for fagområdet, samt træning i at anvende relevante modeller, metoder og teorier til at analysere konkrete komplekse problemstillinger og udvikle veldokumenterede løsningsmodeller og implementeringsplaner.

Derudover bibringes den uddannede viden og evne til at definere mål og strategier, der understøtter en virksomheds eller organisations mål og politikker inden for det faglige område samt evnen til via udvikling, forandringsledelse og økonomisk forståelse at opfylde disse mål.

**6.1 Uddannelsens mål for læringsudbytte**

Uddannelsens mål for læringsudbytte:

**Viden om og forståelse for:**

* Praksis, teori og metoder inden for fagområdets discipliner
* Udviklingstendenser, praktiske og teoretiske, inden for fagområdets relevante felter
* Bæredygtighed, herunder klima, biodiversitet, vand og havmiljø, materialer og ressourcer, medarbejdere og det sociale nærmiljø, samt etisk ledelsespraksis (governance)
* De planetære grænser, FN verdensmål, og virksomheders rolle i en bæredygtighed samfundsudvikling
* Forholdet mellem ’mere bæredygtig’, absolut bæredygtighed, og regeneration/restorativ praksis
* Metode og praksis inden for ESG-styring, ESG-rapportering, og bæredygtig virksomhedsudvikling
* Metoder til etablering af relevant datagrundlag fra virksomhedens aktuelle systemer og databaser
* EU-direktiver og danske love/reglementer, herunder CSRD, CSDDD og EU's taksonomi for bæredygtige aktiviteter
* Forståelse og refleksion over niveauet for egen viden og kompetence og i forlængelse heraf eget behov for læring og videreuddannelse

**Færdigheder:**

* Fortolke nationale og internationale ESG-direktiver og love
* Sammenligne og bruge rammeværker som Science-Based Targets Initiative, Global Reporting Initiative, og GHG-protokollen
* Analysere miljø- og klima-påvirkninger fra virksomhedens ressourceforbrug, driftsprocesser og transport
* Analysere virksomhedens supply chain og distributionsnetværk, herunder miljø- og klima-påvirkninger og performance i social bæredygtighed
* Foretage relevante beregninger til sikring af validt og troværdigt datagrundlag, herunder omregninger fra mængder til emissioner, affaldsmængder, energi-, vand- og arealbehov
* Identificere og udvikle bæredygtige forretningsmuligheder samt vurdere ESG-initiativer som mulige konkurrencefordele
* Udvikle og implementere bæredygtighedsmål og -initiativer i virksomhedens overordnede strategi
* Udvikle konceptuelle løsninger gennem principper for cirkulær økonomi og bæredygtige forretningsmodeller
* Analyserer grundlaget for økonomiske beslutninger, herunder investeringer i bæredygtighedspraksis og ny teknologi
* Udføre interessent-, væsentligheds- og gap-analyser for at identificere relevante ESG-indsatsområder og KPIer
* Udforme og evaluere ESG-rapporter under anvendelse af ESRS-standarder og sikre compliance
* Formulere og formidle virksomhedens bæredygtighedsindsatser, herunder forebygge greenwashing
* Anvende teknologier og dataanalysemetoder til ESG-rapportering, beslutningsgrundlag, og udvikling af ESG-initiativer.
* Lede og koordinere bæredygtighedsinitiativer, herunder initiativer, der kræver organisatorisk forandring og ny adfærd
* Udvikle og anvende governance-strukturer til at sikre effektiv styring af bæredygtighedsindsatser

**Kompetencer:**

* Skabe og videreudvikle egen bæredygtighedsfaglige profil med udgangspunkt i egen uddannelsesmæssige og professionelle baggrund
* Reflektere over og udvikle egen praksis i relation til udvikling, dokumentation og ledelse af bæredygtighed i virksomheder
* Indgå i et tværfagligt samarbejde og bidrage aktivt til at udvikle bæredygtige løsninger i drift såvel som udvikling
* Forstå egen faglighed, dens grænser, og behovet for at samarbejde med øvrige funktioner i egen virksomhed og eksterne interessenter

**6.2 Uddannelsens struktur**

Figur 1 viser uddannelsens struktur. Uddannelsen består af obligatoriske moduler, Valgfrie moduler, der understøtter den faglige profil, øvrige valgfri moduler samt et afgangsprojekt, der afslutter uddannelsen.

**Obligatoriske moduler (15 ECTS-point)**

Bæredygtighed - begreber og koncepter (5 ECTS)

Livscyklusanalyser og bæredygtighedspåvirkninger (5 ECTS)

ESG-rapportering (5 ECTS)

**Valgfrie moduler, der understøtter den faglige profil (20 ECTS-point)**

Bæredygtig virksomhedsudvikling (5 ECTS)

Udvikling og forbedring af ESG-performance (5 ECTS)

Økonomisk analyse (5 ECTS)

Forandringsledelse (5 ECTS)

**Afgangsprojekt 15 ECTS-point**

**Øvrige valgfrie moduler (10 ECTS-point)**

Figur 1: Uddannelsens struktur

Obligatoriske moduler

Uddannelsens obligatoriske moduler, der er fælles for alle studerende, udgør i alt 15 ECTS-point. For uddybning af læringsmål, indhold og omfang af de obligatoriske moduler henvises til de enkelte modulbeskrivelser.

Valgfrie moduler

Uddannelsen omfatter valgfrie moduler. 20 ECTS af de valgfrie ECTS udgøres af moduler, der understøtter uddannelsens faglige profil, mens de øvrige 10 ECTS tilvalgskurser kan tages blandt øvrige udbudte moduler. Den studerende kan vælge valgfrie moduler både inden og uden for uddannelsens faglige område, dog max 15 ECTS uden for uddannelsens faglige område. Institutionen vejleder om et hensigtsmæssigt valg af valgfrie moduler.

Ifølge Bekendtgørelse for diplomuddannelser kan vælges valgfrie moduler fra andre uddannelser og fagområder på samme niveau. Følgende uddannelser vurderes relevante i forhold til Teknologisk diplomuddannelse ESG-styring og -rapportering.

* Ingeniørernes lederuddannelse Engineering Business Administration
* Teknologisk Diplomuddannelse i energi og miljø
* Teknologisk Diplomuddannelse i vedligehold
* Teknologisk Diplomuddannelse i projektledelse
* Teknologisk Diplomuddannelse i Operations og Supply Chain Management
* Diplomuddannelsen i ledelse

Moduler fra andre uddannelser på samme niveau kan vælges efter individuel godkendes af studieleder.

Afgangsprojekt

Afgangsprojektet på 15 ECTS-point afslutter uddannelsen. Afgangsprojektet skal dokumentere, at uddannelsens mål for læringsudbytte er opnået. Afgangsprojektets emne skal ligge inden for uddannelsens faglige område og formuleres, så eventuelle valgfag uden for uddannelsens faglige område kan inddrages efter behov og relevans. Institutionen godkender emnet.

Forudsætningen for indstilling til prøve i afgangsprojektet er, at den studerende har bestået moduler af et samlet omfang på 45 ECTS-point, jf. bekendtgørelsen om diplomuddannelser § 18 stk. 2.

**7. Afgangsprojekt**

**7.1 Læringsmål for afgangsprojektet**

**Viden og forståelse**

* Refleksion over faglige metoders anvendelse og begrænsninger
* Anvendelse af fagområdets teorier og metoder til en konkret problemstilling

**Færdigheder**

* Identificering af centrale problemstillinger inden for ESG-styring og -rapportering
* Valg af relevant teori og relevante metoder til at forstå problemstilling og identificere problemets årsager
* Foretage metodevalg, der sikrer pålidelige data, valide analyser, og løsninger, der faktisk virker
* Indsamling og analyse af data så relationer mellem projektets problem og dets årsager er fundet
* Forstå hvad data er i et projekt inden for ESG-styring og -rapportering fagområdet og forstå hvordan man forholder sig kritisk til data i indsamlingen
* Kommunikation af analyseresultater og en rød tråd mellem problem og løsninger
* Beskrive og illustrere en løsning skriftligt og gennem præsentation
* Planlægning af løsningers implementering, herunder projektplanlægning og inddragelse af relevante interessenter

**Kompetencer**

* Skal kunne formulere et konkret projektformål og problemstilling præcist og forståeligt
* Skal kunne gennemføre analyser af problemets årsager samt udvikle effektive og gerne innovative løsninger
* Skal kunne argumentere for alle valg og udvikle konkrete anbefalinger til implementering
* Skal kunne bringe uddannelsens færdigheder i anvendelse i egen virksomhed/hverdag
* Skal kunne perspektivere og diskutere anvendte teorier og metoder i forhold til egen praksis

**7.2 Udarbejdelse af afgangsprojekt**

Institutionen skal godkende valg af emne for afgangsprojektet. Ved godkendelsestidspunktet fastsættes frist for aflevering af projektet, som kan ligge op til 2 semestre senere. Hvis særlige forhold gør sig gældende, kan den studerende søge om udsættelse af afleveringen.

Afgangsprojektet kan udarbejdes enkeltvis eller i grupper på 2 – 3 studerende.

Afgangsprojektet har et omfang på max. 40 sider ekskl. forside, indholdsfortegnelse og bilag. Hvis projektet indgår del delelement i et større projekt i virksomheden, skal det individuelle bidrag i afgangsprojektet fremgå tydeligt af rapporten.

**8. Uddannelsens pædagogiske tilrettelæggelse**

**8.1 Undervisnings- og arbejdsformer**

Undervisningen er problemorienteret og praksisrelateret og er tilrettelagt som en vekselvirkning mellem holdundervisning, øvelser, præsentationer og projektarbejde.

Undervisningen vil som hovedregel blive gennemført på dansk eller engelsk, nærmere herom kan for de enkelte fag ses i kursusbeskrivelserne.

Afgangsprojekt og tilvalgsprojekter udarbejdes som hovedregel på dansk eller engelsk i grupper af 2 – 3 studerende. Øvrige opgaver i forhold til det i kursusbeskrivelserne anførte.

**8.2 Evaluering**

Undervisningen evalueres i forhold til institutionens / udbyderens undervisningsevaluering.

**9. Prøver og bedømmelse**

Alle prøver og eksamener afholdes i forhold til Bekendtgørelse om eksamener og prøver ved professions- og erhvervsrettede videregående uddannelser BEK nr. 863 af 14/06/2022 (Eksamensbekendtgørelsen).

Hvert af uddannelsens moduler afsluttes med bedømmelse for at dokumentere eksaminandens opfyldelse af de mål og krav, der er fastsat for uddannelsen og dens elementer.

Hvert modul evalueres særskilt ved eksamen under medvirken af en censor med bedømmelse efter 7-trins karakterskalaen eller ved bestået/ikke-bestået. Eksamener bedømt efter 7-trins-skalaen er bestået ved en karakter på 02 eller derover.

Uddannelsen anvender forskellige varianter af prøveformer. Herunder fastsættes jf. Bekendtgørelsen om diplomuddannelser de varianter, der kan vælges mellem når et modul oprettes. Eksamination i et modul kan ske med følgende variationer af prøveformer:

* Skriftlig prøve
* Mundtlig prøve
* Projektopgave med eller uden mundtligt forsvar
* Individuelle prøveformer eller gruppebaserede prøveformer
* Kombinationsprøveformer, der anvender fx både en skriftlig og mundtlig prøveform

For yderligere detaljeret information omkring de enkelte modulers eksamensgrundlag og eksamenskrav, herunder brug af projektrapporter i eksaminationen, henvises til kursusbeskrivelserne i kursuskataloget, hvor også en mere detaljeret beskrivelse af modulets mål og indhold forefindes.

Herudover henvises til Eksamensreglement for institutionen / udbyderen.

For **afgangsprojektet** gælder følgende regler

Den mundtlige prøve er individuel, jf. Bekendtgørelse om eksamener og prøver ved professions- og erhvervsrettede videregående uddannelser BEK nr. 863 af 14/06/2022 (Eksamensbekendtgørelsen) § 16. For afgangsprojekter gennemført af to eller tre studerende, gøres det skriftlige afgangsprojekt til genstand for en individuel prøve. Her er det den studerendes individuelle præstation, der beror på dels på en fælles udarbejdet projektrapport og dels på en individuel prøve, der bedømmes efter 7-trins-skalaen.

Prøven bedømmes med ekstern censur og har form af et mundtligt forsvar med udgangspunkt i afgangsprojektet. Til eksaminationen er der afsat 60 minutter pr. studerende (til oplæg samt eksamination og votering). Ved to studerende er der afsat 90 minutter; ved tre, 120 minutter.

**Tilmelding til eksamen**

Den studerende er automatisk tilmeldt eksamen i det semester, hvor undervisningen finder sted.

Afmelding fra eksamen skal være modtaget af Studieadministrationen senest ugedagen før prøven påbegyndes. Ved dokumenteret sygdom kan den studerende efter skriftlig ansøgning få dispensation for afmeldingsfristen.

En studerende kan maksimalt indstille sig til eksamen 3 gange i et kursus. Institutionen / udbyder kan give dispensation til et fjerde eksamensforsøg, hvis dette er begrundet i relevante forhold.

**Reeksamen**

Det maksimale eksamensomfang er til og med reeksamen i samme eksamenstermin eller i umiddelbar tilknytning hertil. Dette betyder, at der for ikke-beståede prøver tilbydes reeksamen, dvs. andet eksamensforsøg, i samme eksamenstermin eller umiddelbart herefter.

Resulterer dette i en ikke-bestået prøve er tredje eksamensforsøg næste ordinære eksamenstermin.

**Eksamensklager**

En studerende har adgang til at klage over en eksamination og bedømmelse.

Om de nærmere regler for at indgive klage, samt de for klageadgangen fastsatte tidsfrister, henvises til kapitel 11 i Bekendtgørelse om eksamener og prøver ved professions- og erhvervsrettede videregående uddannelser BEK nr. 863 af 14/06/2022 (Eksamensbekendtgørelsen).

**10. Merit**

Institutionen / udbyderen kan godkende, at kurser gennemført i forbindelse med andre videregående uddannelser kan træde i stedet for kurser / moduler af samme omfang som beskrevet i denne studieordning.

Merit vurderes individuelt, efter ansøgning, på baggrund af en faglig vurdering af ækvivalensen mellem uddannelseselementerne.

Afgangsprojektet kan ikke meritoverføres.

**11. Censorkorps**

Teknologisk Diplomuddannelse i ESG-styring og -rapportering benytter det af Undervisningsministeriet godkendte censorkorps inden for fagområdet IT & teknik.

**12. Studievejledning**

Udover nærværende studieordning og bekendtgørelsen for diplomuddannelser henvises til regelsamling for institution / udbyder.

Institutionen / udbyderen kan, når der foreligger særlige forhold, dispensere fra de bestemmelser i nærværende studieordning, der ikke er bundet i bekendtgørelsen, men alene fastsat af institutionen / udbyderen.

**13. Klager og dispensation**

Klager over afgørelser truffet af institutionen / udbyderen i henhold til denne studieordning, indgives til institutionen.

Klager over prøver behandles efter reglerne i Bekendtgørelse om eksamener og prøver ved professions- og erhvervsrettede videregående uddannelser.

Klager over øvrige forhold behandles efter reglerne i bekendtgørelse om diplomuddannelser.

Alle klager indgives til institutionen senest 14 dage fra den dag, afgørelsen er meddelt den studerende.

Afgørelsen af klager kan, hvis de vedrører retslige spørgsmål, indbringes for Undervisningsministeriet.

**14. Overgangsordninger**

Uddannelsen udbydes for første gang fra sommer 2025.

**15. Retsgrundlag**

Studieordningens retsgrundlag udgøres af:

1) Bekendtgørelse om diplomuddannelser

2) Bekendtgørelse af lov om videregående uddannelse (videreuddannelsessystemet) for voksne

3) Bekendtgørelse af lov om åben uddannelse (erhvervsrettet voksenuddannelse) m.v.

4) Bekendtgørelse om eksamener og prøver ved professions- og erhvervsrettede videregående uddannelser

5) Bekendtgørelse om karakterskala ved uddannelser på Uddannelses- og Forskningsministeriets område

6) Bekendtgørelse om fleksible forløb inden for videregående uddannelse for voksne

Retsgrundlaget kan læses på adressen www.retsinfo.dk

**Obligatoriske Moduler:**

**Bæredygtighed - begreber og koncepter (5 ECTS)**

**Formål:**

At opnå en grundlæggende forståelse af bæredygtighed og virksomheders rolle i en bæredygtighed udvikling, herunder de planetære grænser, ’doughnut economics’, og FNs verdensmål. De ti temaer i EU's ESRS standarder vil være blandt hovedindholdsemnerne i kurset. Disse er klima, forurening, biodiversitet, vand- og havmiljø, ressourceanvendelse, virksomhedens governance af bæredygtighed samt social bæredygtighed for egne medarbejdere, slutbrugere, i værdikæden og i relevante lokalsamfund. Med denne grundlæggende forståelse kan deltageren indgå i rådgivning af egen ledelse og kollegaer om prioritering af bæredygtighedsindsatser.

**Mål for Læringsudbytte**

En studerende, der fuldt ud har opfyldt kursets mål, vil kunne:

Viden

* Opnå en grundlæggende forståelse af bæredygtighed, herunder bæredygtighedsdefinitioner, -dimensioner, og virksomheders rolle i en bæredygtighed udvikling
* Forstå de planetære grænser, ’doughnut economics’ og FNs verdensmål
* Forstå temaerne i EU's ESRS standarder, herunder klima, biodiversitet, vand, ressourceforbrug samt social bæredygtighed
* Forstå begrebs- og lovgivningshistorien om bæredygtighed i virksomheder (corporate sustainability)
* Opnå overordnet kendskab til relevant rammelovgivning, herunder EU-direktiver for bæredygtighed

Færdigheder

* Sondrer mellem ’mere bæredygtig’, absolut bæredygtighed og regeneration/restorativ praksis
* Operationalisere forståelse af bæredygtighed til brug i virksomhedens arbejde
* Omsætte forståelse af bæredygtighed til grundlag for bæredygtig virksomhedsudvikling
* Kunne se sammenhænge mellem den grønne bæredygtighed, den sociale bæredygtighed samt styring heraf gennem governance af bæredygtighed

Kompetencer

* Opnå en helhedsorientering af bæredygtighed samt navigere i de forskellige grene af bæredygtighed
* Identificere sammenhænge mellem miljømæssig og social bæredygtighed samt integrere governance-aspekter i bæredygtighedsarbejde på tværs af organisatoriske niveauer
* Rådgive ledelse og beslutningstagere om prioriteringer inden for bæredygtighed baseret på analyser af lovgivning, ESG-standarder og virksomhedens specifikke kontekst

**Livscyklusanalyser og bæredygtighedspåvirkninger (5 ECTS)**

**Formål:**

Formålet med kurset er at give en forståelse af produkters miljøpåvirkninger fra et livscyklusperspektiv og erfaring med at udføre en livscyklusvurdering ved brug af forenklede metoder. Med disse færdigheder vil deltageren kunne foretage relevante LCA-screeninger og derigennem målrette virksomhedens indsatser for bæredygtighed, herunder prioriteringer i den generelle forretningsudvikling.

**Mål for læringsudbytte:**

En studerende, der fuldt ud har opfyldt kursets mål, vil kunne:

Viden

* Forklare miljøpåvirkninger i forskellige påvirkningskategorier
* Forstå påvirkninger af miljø, klima og natur, herunder muligheder for omregninger af mængder til emissioner, affaldsmængder, energi, vand og arealbehov

Færdigheder

* Beskrive livscyklusfaserne og processerne i et produktsystems livscyklus
* Definere mål og omfang, en relevant funktionel enhed og systemgrænser for en LCA for et produktsystem
* Udarbejde en plan for dataindsamling af processers in- og output
* Beregne påvirkninger af miljø, klima og natur, herunder omregninger fra mængder til emissioner, affaldsmængder, energi, vand og arealbehov
* Beregne miljø- og klimapåvirkninger af råvareanskaffelse, egen produktion, distribution og bortskaffelse
* Vurdering af miljøpåvirkningerne gennem et produkts livscyklus (modulet dækker en LCA-screening af et produkt)

Kompetencer

* Have sproglige og bæredygtighedsfaglige kompetencer i LCA
* Identificere bæredygtighedspåvirkninger, herunder på klima, for processer, f.eks. produktion og transport, i en virksomheds-LCA
* Identificere udviklingspunkter og -potentiale

**ESG-rapportering (5 ECTS)**

Formål med kurset er at give en forståelse af, hvordan man identificerer de relevante standarder og procedurer og skaber en troværdig og valid ESG-rapport for en organisation. Med denne forståelse kan en deltager anvende de relevante EU-direktiver (herunder ESRS-standarder for ESG-rapportering), gennemføre væsentlighedsanalyser og datavalidering, udarbejde troværdige ESG-rapporter og håndtere data-efterspørgsler fra værdikæden.

Viden

* Forstå de relevante EU-direktiver, der rammesætter virksomhedens, værdikædens og branchens ESG-rapportering
* Forstå de generelle standarder for bæredygtighedsrapportering, herunder ESRS-standard 1 og 2 om generelle krav og oplysninger, og standarden for små og mellemstore virksomheder (VSME)\*
* Forstå rollen og brugen af ​​softwareværktøjer i ESG-rapportering

Færdigheder

* Gennemføre dobbelt væsentlighedsanalyse (DMA), herunder interessentanalyse, udvælgelse af målepunkter og gap-analyser
* Selvstændigt anvende og implementere ESG-rapportering i overensstemmelse med gældende EU-direktiver og ESRS-standarder for at sikre transparent og troværdig bæredygtighedskommunikation.
* Vurder validiteten af ​​data og informationer til brug i troværdige ESG-rapporter
* Udarbejde en ESG-rapport eller afsnit til årsrapport, herunder den rette rapportstruktur og brug af grafer og illustrationer, samt udføre processer relateret til evaluering og en evt. revision
* Kunne håndtere og vurdere data-efterspørgsel fra større virksomheder i værdikæden, herunder kunder og leverandører
* Undgå greenwashing, greenhushing og sikre troværdighed i rapporteringen
* Bidrage til at måling og dokumentation af ESG-performance bidrager til den almene virksomhedsudvikling

Kompetencer

* Kritisk vurdere og validere ESG-data samt identificere potentielle risici for misvisende rapportering i forhold til virksomhedens interessenter og lovgivningskrav
* Integrere ESG-rapportering i virksomhedens strategiske beslutningsprocesser og anvende målinger og dokumentation til at forbedre ESG-performance og virksomhedens markedsposition

\* De ti tematiske standarder og deres indhold er indeholdt i modulet ”Bæredygtighed – begreber og koncepter”

**Forandringsledelse (5 ECTS)**

**Formål:**

Det er formålet, at den studerende tilegner sig viden, færdigheder og kompetencer til at igangsætte, lede og gennemføre organisatoriske forandringsprocesser.

**Mål for Læringsudbytte:**

En studerende, der fuldt ud har opfyldt kursets mål, vil kunne:

Viden

* Forstå teorier og modeller om forandrings- og udviklingsprocesser i ledelsesmæssigt perspektiv.
* Reflektere over teorier og modeller om forandrings- og udviklingsprocesser set i forhold til anvendt praksis.

Færdigheder

* Vurdere og udvælge teorier og modeller om forandringsledelse i forhold til problemstillinger fra egen praksis.
* Anvende og iværksætte relevante løsningsforslag på basis af udvalgte teorier og modeller.

Kompetencer

* Lede forandringsprocesser og tiltag i egen organisation, herunder indgå i faglige, tværfaglige og tværorganisatoriske samarbejder.

**Bæredygtig virksomhedsudvikling (5 ECTS)**

**Formål:**

Formålet med kurset er at give en forståelse af potentielle strategier for bæredygtig udvikling af virksomheder med fokus på deres forretningsmodeller og værdikæde. Modulet arbejder med både miljømæssig og social bæredygtighed. Med denne forståelse kan deltageren forstå og analysere integrationen af bæredygtighed i virksomheders strategi og værdikæde, udvikle bæredygtige forretningsmodeller og strategier, vurdere relevansen af eksterne valideringsstandarder samt facilitere bæredygtig omstilling gennem værdikædeanalyse, cirkulær økonomi og interessentinddragelse.

**Mål for læringsudbytte:**

En studerende, der fuldt ud har opfyldt kursets mål, vil kunne:

Viden

* Forstå og diskutere integrationen af ​​bæredygtighed i virksomheders strategi og mål
* Forstå miljøledelsessystemer og forklare deres anvendelser
* Forstå forretningsmodeller, der understøtter cirkulær økonomi, fx Servitization og produktservicesystemer
* Forstå hvordan social bæredygtighed kan indgå i strategi og mål i virksomheden og i værdikæden

Færdigheder

* Formulere strategier for at integrere cirkulær økonomi i virksomheder
* Vurdere mulighederne for ekstern validering gennem fx SBTI eller EcoVadis
* Analysere kundernes bæredygtighedsrapporter og -prioriteter og afledte købskriterier
* Analysere potentiale for bæredygtig udvikling i en virksomheds egne produkter og processer
* Gennemføre værdikædeanalyse, herunder kundeforståelse og leverandørsamarbejde
* Udvikle konceptuelle løsninger, herunder forslag til nye forretningsmodeller for bæredygtig virksomhedsudvikling

Kompetencer

* Opnå evne til at se hvordan bæredygtighed indgår i en virksomheds mål og strategi
* Opnå en helhedsforståelse af hvordan virksomheders forretningsmæssige beslutninger har indflydelse på bæredygtighedsperformance
* Selvstændigt analysere og udvikle bæredygtige initiativer for virksomheder ved at integrere miljømæssige, sociale og økonomiske hensyn i forretningsmodeller, aktiviteter og værdikæder
* Facilitere bæredygtig omstilling i virksomheder gennem værdikædeanalyse, cirkulær økonomi og interessentinddragelse for potentielt at skabe langsigtede konkurrencefordele

**Udvikling og forbedring af ESG-performance (5 ECTS)**

**Formål:**

Formålet med kurset er at give en forståelse af, hvordan en organisations ESG-performance kan forbedres ved hjælp af relevante teknikker, metoder og teknologier. Modulet arbejder med både miljømæssig og social bæredygtighed.

**Mål for læringsudbytte:**

En studerende, der fuldt ud har opfyldt kursets mål, vil kunne:

Viden

* Forstå, hvordan både tekniske og naturbaserede løsninger kan bruges til at forbedre ESG-performance
* Forstå principper for Design for Environment, Design for Disassembly, samt begrebet materiale-effektivitet
* Forstå hvordan den sociale bæredygtighed kan udvikles og forbedres i virksomhed og værdikæde
* Forstå, hvordan man anvender ekstern validering gennem fx SBTi

Færdigheder

* Anvende metoder, modeller og teknikker til forbedring af performance, herunder digitalisering og teknologier til produktadskillelse
* Anvende principper for bæredygtig produktudvikling, herunder Design for Environment, Design for Disassembly, bæredygtige materialer og materialeeffektivitet
* Integrere ESG-principper i virksomhedens processer og værdikæde ved at anvende teknologier, modeller og metoder til forbedring af miljømæssig og social bæredygtighed
* Foreslå strategier for bæredygtig produktion, herunder genbrugsprocesser, returlogistik og vedligeholdelse
* Udføre konsekvensvurderinger af procesforbedringer, nye politikker og ny teknologi
* Vurdere og implementere eksterne valideringsstandarder og certificeringsordninger for ESG-performance
* Kunne anvende portfolio-styring af mange samtidige indsatser
* Evaluere, hvordan metoder, modeller og teknikker for bæredygtig udvikling af processer og produkter, herunder processer i værdikæden, påvirker virksomhedens ESG-performance

Kompetencer

* Se sammenhænge mellem beslutninger i bæredygtig produktudvikling og påvirkningerne i virksomhedens processer og værdikæde
* Navigere i komplekse krav fra interessenter, regulering og markedet.
* Evaluere hvordan ressourceeffektivitet, materialevalg og cirkulære økonomiske principper kan styrke virksomhedens ESG-performance

**Økonomisk analyse (5 ECTS)**

**Formål:**

Dette modul beskæftiger sig med økonomisk styring med fokus på omkostningsteori, fordelingsproblematik, budgetlægning, -styring og –kontrol samt nyere teorier og modeller for virksomheders (organisationers) strategiske orientering. Fokus er især på generel investerings- og finansieringsteori, men berører også virksomhedens (organisationens) årsberetning og den bagvedliggende lovgivning og giver den studerende kompetencer til at foretage økonomiske beslutninger i egen virksomhed under hensyntagen til tekniske, merkantile og lovgivningsmæssige faktorer. Den studerende får indsigt i og forståelse for værdien af økonomisk styring af en virksomheds aktiviteter, ressourceanvendelse, investeringer og finansiering, herunder anvendelse af driftsøkonomiske beslutningsmodeller.

**Mål for læringsudbytte:**

En studerende, der fuldt ud har opfyldt kursets mål, vil kunne:

Viden

* Kende til centrale økonomiske teorier, metoder og styringsværktøjer og ved hvordan de kan bruges i en ledelseskontekst
* Vide hvad helhedsorienteret styring af økonomiske aktiviteter, resurser, investeringer og finansiering i en organisation indebærer og forstå de økonomiske sammenhænge og konsekvenser af forskellige typer af beslutninger
* Forstå økonomiske dynamikker på tværs af forskellige virksomhedsfunktioner med kobling til forsyningskæder

Færdigheder

* Skabe et forretningsmæssigt overblik og indgå i en dialog med andre i virksomheden med henblik på at træffe kvalificerede økonomiske beslutninger
* Håndtere økonomiske problemstillinger ud fra et samfundsøkonomisk- og bæredygtighedsperspektiv på baggrund af økonomiske data (empiri) og digitale og analoge analyseværktøjer indenfor budgettering, investering og finansiering

Kompetencer

* Have sproglige og økonomiske kompetencer til indgå i et samspil og dialog mellem virksomhedens ejere, daglige ledelse, medarbejdere og øvrige interessenter
* Lave økonomiske analyser og kalkuler og fremlægge økonomiske anbefalinger til relevante interessenter
* Lave business case beregninger for investeringer i forsyningskæden

**OB 6 Afgangsprojekt**

**Formål:**

Formålet med modulet er at kvalificere de studerende til i et tværfagligt projekt at identificere, reflektere og analysere en konkret problemstilling relateret til uddannelsens indhold. At fremkomme med forslag til løsninger på virksomhedens konkrete udfordringer relateret til virksomhedens ESG-performance samt arbejde med ESG-styring og -rapportering kendetegnet ved praktisk og anvendelsesorienteret relevans samt nuanceret teoretisk fundering.

**Mål for Læringsudbytte:**

Viden

* Reflektere over faglige metoders anvendelse og begrænsninger
* Vælge relevant teori og relevante metoder til at forstå problemstillingen og identificere problemets årsager
* Forstå hvad data er i et projekt inden for ESG-styring og -rapportering fagområdet og forstå hvordan man forholder sig kritisk til data i indsamlingen

Færdigheder

* Anvende fagområdets teorier og metoder til en konkret problemstilling
* Foretage metodevalg, der sikrer pålidelige data, valide analyser, og løsninger, der faktisk virker
* Indsamling og analyse af data med henblik på at identificere relationer mellem projektets problem og dets årsager

Kompetencer

* Identificere centrale problemstillinger for virksomhedens ESG-styring og -rapportering
* Kommunikere analyseresultater og en rød tråd mellem problem, årsager og løsninger
* Beskrive og illustrere en løsning skriftligt og gennem præsentationer
* Planlægge løsningers implementering, herunder projektplanlægning, design af projektorganisation og forandringsledelse
* Kunne formulere et konkret projektformål og problemstilling præcist og forståeligt
* Kunne gennemføre analyser af problemets årsager samt udvikle effektive og gerne innovative løsninger

**Valgfri modul**

**Prøveallonge for Diplomuddannelsen i ESG-styring og -rapportering**

Gældende fra 15.11.2023

Tillæg til studieordningen vedrørende prøveformer, bedømmelsesformer og bedømmelsesgrundlag.

I henhold til Bekendtgørelse om eksamener og prøver ved professions- og erhvervsrettede videregående uddannelser BEK nr. 863 af 14/06/2022 (Eksamensbekendtgørelsen), Bekendtgørelse om diplomuddannelser BEK nr. 933 af 13/06/2022 og Bekendtgørelse om karakterskala ved uddannelser på Uddannelses- og Forskningsministeriets område nr. 1125 af 04/07/2022 samt studieordningen for Diplomuddannelsen i ESG-styring og -rapportering, har udbyderne af diplomuddannelsen fastsat nedenstående prøvebestemmelser:

**GENERELLE BESTEMMELSER**

 A) Uddannelsens prøver

 B) Prøver med ekstern bedømmelse

 C) Opfyldelse af deltagelsespligt samt aflevering af opgaver og projekter

 D) Frist for afmelding til prøver samt afholdelse af syge- og omprøve

**PRØVEFORMER**

 E) Prøveformer, herunder formkrav til besvarelse

**SÆRLIGE FORHOLD**

 F) Anvendelse af hjælpemidler

 G) Det anvendte sprog ved prøven

 H) Særlige prøvevilkår

 I) Brug af egne og andres arbejder

 J) Disciplinære foranstaltninger ved eksamenssnyd og forstyrrende adfærd

ved eksamen

 K) Bedømmelsen af den studerendes formulerings - og staveevne

 L) Klage og anke

**GENERELLE BESTEMMELSER**

***A) Uddannelsens prøver***

**Prøveformen**

Prøveformen kan være skriftlig prøve, mundtlig prøve eller kombinationsprøve. Den enkelte uddannelsesinstitution fastsætter i sin eksamensvejledning, hvilken af de tre prøveformer, der anvendes for det enkelte modul, med mindre modulets prøveform er anført i studieordningen.

**Karakterskala**

Alle prøver bedømmes med en karakter i henhold til 7-trins-skalaen. Karakteren gives normalt umiddelbart efter hver mundtlige eksamination, ved skriftlige prøver på et af uddannelsesinstitutionen fastsat og udmeldt tidspunkt.

**Individuel prøve eller gruppeprøve**

Den studerende kan vælge at gå til individuel prøve eller gruppeprøve, med mindre der er fastsat andet under modulet i studieordningen. Såfremt der ønskes gruppeprøve, meddeler de studerende dette senest på et af institutionen fastlagt tidspunkt. Ved gruppeprøve udarbejdes opgaven og/eller gennemføres den mundtlige eksamen i fællesskab af 2 eller 3 studerende.

**Individuel bedømmelse**

Bedømmelsen er altid individuel, uanset om der er tale om en individuel prøve eller en gruppeprøve. Såfremt der er tale om en ren skriftlig gruppeeksamen, skal det tydeligt fremgå, hvem der er ansvarlig for hvilke afsnit.

**Formalia ved skriftlig fremstilling**

Ved en side forstås formatet A4 med 2400 typeenheder i gennemsnit pr. side, inklusive mellemrum. Forside, indholdsfortegnelse, bilagsliste og litteraturlister ved skriftlige produkter indgår ikke i det maksimale sidetal. Bilag kan ikke forventes læst af bedømmerne.

**Placering af prøverne i uddannelsesforløbet**

Modulprøverne afslutter modulet.

***B) Prøver med ekstern bedømmelse***

Prøver bedømmes internt eller ved ekstern censur, jf. Studieordningen kapitel 9. Det fremgår af studieordningen for det enkelte modul, om det bedømmes internt eller eksternt. Ved interne prøver foretages bedømmelsen af en eller flere undervisere udpeget af institutionen. Ved eksterne prøver foretages bedømmelsen af eksaminator og af en eller flere censorer, der er beskikket af Uddannelsesministeriet.

***C) Opfyldelse af deltagelsespligt samt aflevering af opgaver/projekter***

Der er ikke deltagelsespligt til undervisningen på modulet.

Det er den studerendes ansvar at opfylde de læringsmål, som er fastsat for modulet, og som fremgår under modulet i studieordningen.

Bedømmelsen ved prøven vurderer graden af målopfyldelse.

***D) Frist for afmelding til prøver samt afholdelse af syge- og omprøve***

**Tilmelding og afmelding**

Den studerende har samtidigt med sin tilmelding til uddannelsen indstillet sig til prøve. Uddannelsesinstitutionen meddeler eksaminanden tid og sted for prøvens afholdelse samt seneste frist for afmelding. Afmelding til prøven herefter vil tælle som en prøvegang.

**Omprøve og sygeprøve**

Består den studerende ikke prøven tilbydes omprøve, som normalt ligger sammen med de næste ordinære prøver eller i umiddelbar forlængelse af semestret. Den studerende kan gå til omprøve 2 gange.

Ved forfald på grund af dokumenteret sygdom tilbydes den studerende sygeprøve, som normalt ligger sammen med de næste ordinære prøver eller i umiddelbar forlængelse af semestret.

**PRØVEFORMER**

***E) Prøveformer, herunder formkrav til besvarelse***

**Skriftlige prøver**

Ved skriftlige prøver bedømmes udelukkende det skriftlige produkt. Skriftlig prøve kan være individuel eller i gruppe på op til 3 studerende. Opgavens omfang fremgår af uddannelsesinstitutionernes eksamensvejledning.

*Individuel skriftlig prøve*

En individuel skriftlig opgave udarbejdes alene af den studerende.

*Skriftlig gruppeprøve*

En skriftlig opgave til gruppeprøve kan udarbejdes af 2 eller 3 studerende. Ved aflevering i gruppe er indledning, problemformulering og konklusion fælles for gruppen. Ved den øvrige tekst angives det, hvem der har udarbejdet hvilke dele.

Nedenfor skitseres de forskellige prøveformer på uddannelsen. For yderligere informationer om eksamensformerne henvises til uddannelsesinstitutionernes eksamensvejledning.

**Skriftlige prøver**

**1. Skriftlig prøve: Projektopgave**

En projektopgave tager udgangspunkt i selvvalgt problemformulering med afsæt i praksis. Projektet skal vise den studerendes evne til at anvende teori, metoder og begreber fra faget i forhold til praksis med henblik på at dokumentere ny viden, færdigheder og kompetencer. Der skal indgå såvel teoretiske refleksioner, metodiske refleksioner og analyse i en projektopgave.

**Mundtlige prøver**

En mundtlig prøve er en prøve, hvor kun den mundtlige besvarelse bedømmes. Der kan fx udarbejdes en synopsis eller et handout som oplæg, men oplægget indgår ikke i bedømmelsen.

**Individuelle mundtlige prøver**

Studerende, der går til mundtlig prøve individuelt, udarbejder alene et eventuelt oplæg til prøven. Mundtlige prøver tager afsæt i et kort oplæg fra den studerende og efterfølgende foregår eksamen som en dialog mellem eksaminand og eksaminator, hvori censor kan deltage.

Prøvetiden fastsættes til 20 min. inkl. votering for modulprøver.

**Mundtlige gruppeprøver**

Studerende, der går til mundtlig prøve i grupper på 2 eller 3 studerende, udarbejder eventuelle oplæg til prøven og går til prøve sammen.

Mundtlige prøver tager afsæt i korte koordinerede oplæg fra de studerende i gruppen og foregår efterfølgende i en dialog med eksaminator, hvori censor kan deltage.

Prøvetiden fastsættes til hhv. 45 min og 60 min. for hhv. 2 og 3 studerende inkl. votering.

**2. Mundtlig prøve med afsæt i en case**

Til en mundtlig prøve, der tager afsæt i en case, udleveres en case før den mundtlige eksamen på et tidspunkt nærmere fastsat af uddannelsesinstitutionen.

Ved en individuel prøve vil den studerende ved et tilfældighedsprincip få udleveret et spørgsmål til casen, og spørgsmålet udleveres sammen med casen. Den studerende indleder den mundtlige eksamen med et kort oplæg med afsæt i det stillede spørgsmål til casen og efterfølgende foregår eksamen som en dialog mellem eksaminand og eksaminator, hvori censor kan deltage.

Ved en gruppeeksamen vil de studerende i gruppen ved et tilfældighedsprincip hver især få udleveret et spørgsmål til den samme case. De studerende indleder den mundtlige eksamen med koordinerede oplæg med afsæt i de stillede spørgsmål, som giver et sammenhængende oplæg til den videre dialog med eksaminator, og hvori censor også kan deltage.

Prøvetiden 20 min pr studerende inkl. votering.

**Kombinationsprøver**

En kombinationsprøve defineres som en mundtlig prøve kombineret med et produkt, som indgår i bedømmelsen.

Produktet kan udarbejdes af en studerende eller af en gruppe på 2 eller 3 studerende. Til en gruppeeksamen med skriftlige produkter gælder det, at indledning, problemformulering og konklusion er fælles for gruppen. Ved den øvrige tekst angives det, hvem der har udarbejdet hvilke dele. Bedømmelsen er individuel.

Skriftlige oplægsformer til mundtlige kombinationsprøver indgår i bedømmelsen og er:

* Synopsis, der indgår i bedømmelsen
* Projektopgave, der indgår i bedømmelsen

**3. Mundtlig prøve kombineret med skriftlig projektopgave**

En projektopgave tager udgangspunkt i en selvvalgt problemformulering med afsæt i praksis. Projektet skal vise den studerendes evne til at anvende teori, metoder og begreber fra faget i forhold til praksis med henblik på at doku­mentere ny viden, færdigheder og kompetencer. Der skal indgå såvel teoretiske refleksioner, metodiske refleksioner og analyse i en projektopgave.

Til den mundtlige eksamen indleder den studerende med en kort præsentation, der tager afsæt i projektopgaven og uddyber dele af den og/eller perspektiver opgaven. Eksamen foregår efterfølgende som en dialog med eksaminator, hvori censor også kan deltage.

Til en gruppeeksamen indleder de studerende med korte, koordinerede oplæg, hvori de uddyber og/eller perspektivere opgaven.

Projektopgave og mundtlig præstation indgår samlet i bedømmelsen.

*Prøvetid*

1 studerende 20 min inkl. votering

2 studerende 30 min inkl. votering

3 studerende 45 min inkl. votering

**4. Mundtlig prøve kombineret med synopsis**

En synopsis består af en kortfattet præsentation af et emneområde, hvori den studerende gør rede for en afgrænset problemstilling fra praksis, der lægger op til en uddybning og diskussion ved den mundtlige del af eksamen. En synopsis er en sammentrængt indholdsbeskrivelse eller oversigt, og ikke som en rapport et færdigt produkt, der skal kunne læses som et sådant. Synopsis skal bruges som oplæg til en mundtlig eksamen.

Ved den mundtlige prøve indleder den studerende med et kort oplæg, der uddyber synopsen og peger på mulige konklusioner. Efterfølgende foregår den mundtlige eksamen som en dialog mellem eksaminand og eksaminator, hvori censor også har mulighed for at deltage.

Til en gruppeeksamen indleder de studerende med korte, koordinerede oplæg, der uddyber synopsen og peger på mulige konklusioner. Efterfølgende foregår den mundtlige eksamen som en dialog mellem eksaminander og eksaminator, hvori censor også har mulighed for at deltage.

Synopsis og mundtlig præstation indgår samlet i bedømmelsen.

*Prøvetid*

1 studerende 20 min inkl. votering

2 studerende 30 min inkl. votering

3 studerende 45 min inkl. votering

**SÆRLIGE FORHOLD**

***F) Anvendelse af hjælpemidler***

Anvendelse af hjælpemidler, herunder elektroniske, er tilladte i forbindelse med udarbejdelse af bedømmelsesgrundlag og fremlæggelse til mundtlig prøve. Eksaminanden er selv ansvarlig for at hjælpemidlerne er til stede, og at de virker. Institutionen kan af kapacitetsmæssige hensyn fastsætte begrænsning i adgangen til at anvende elektroniske hjælpemidler.

***G) Det anvendte sprog ved prøven***

Prøverne aflægges normalt på dansk, medmindre undervisningen på modulet har været meddelt på et fremmedsprog, eller at væsentlige formål giver grundlag for dispensation.

I uddannelser, der udbydes på dansk, aflægges prøverne på dansk, medmindre det er en del af den enkelte prøves formål at dokumentere færdigheder i fremmedsprog. Prøverne kan aflægges på svensk eller norsk i stedet for dansk, medmindre prøvens formål er at dokumentere eksaminandens færdigheder i dansk.

I uddannelser, der udbydes på engelsk eller et andet fremmedsprog, aflægges prøverne på dette sprog, medmindre det er en del af den enkelte prøves formål at dokumentere eksaminandens færdigheder i et andet sprog. Uddannelsesinstitutionen kan desuden, hvor forholdene gør det muligt, tillade en eksaminand, der ønsker det, at aflægge en prøve på et fremmedsprog, medmindre prøvens formål er at dokumentere eksaminandens færdigheder i dansk.

***H) Særlige prøvevilkår***

Uddannelsesinstitutionen tilbyder særlige prøvevilkår til eksaminander med fysisk eller psykisk funktionsnedsættelse, til eksaminander med tilsvarende vanskeligheder samt til eksaminander med et andet modersmål end dansk, når institutionen vurderer, at dette er nødvendigt for at ligestille disse eksaminander med andre i prøvesituationen. Det er en forudsætning, at der med tilbuddet ikke sker en ændring af prøvens niveau.

***I) Brug af egne og andres arbejder***

En eksaminand skal ved aflevering af en skriftlig besvarelse med sin underskrift bekræfte, at besvarelsen er udfærdiget uden uretmæssig hjælp. Får institutionen bekræftet formodning om, at en eksaminand ikke overholder reglerne for retmæssig eksamensadfærd, herunder får eller giver uretmæssig hjælp, udgiver en andens arbejde for sit eget, anvender eget tidligere bedømt arbejde uden henvisning eller udviser forstyrrende adfærd, bortvises eksaminanden fra prøven. I mindre alvorlige tilfælde giver uddannelses­institutionen først en advarsel.

En bortvisning medfører, at en eventuel karakter for den pågældende prøve bortfalder, og at eksami­nan­den har brugt et prøveforsøg. Uddannelsesinstitutionen kan under skærpede omstændigheder beslutte, at eksaminanden skal bortvises fra institutionen i en kortere eller længere periode. I sådanne tilfælde gives en skriftlig advarsel om, at gentagelse kan medføre varig bortvisning.

***J) Disciplinære foranstaltninger i tilfælde af eksamenssnyd og forstyrrende adfærd ved eksamen***

En prøve er begyndt, når uddelingen af opgaverne er begyndt, når forberedelsesmateriale eller opgavetitel er udleveret til eksaminanden, eller når eksaminanden er blevet bekendt med prøvespørgsmålet eller lignende.

En eksaminand, der kommer for sent til en skriftlig prøve, kan kun deltage i prøven, hvis institutionen anser det for udelukket, at den pågældende kan have modtaget nogen oplysninger om opgaven, og finder at forsinkelsen er rimeligt begrundet. Prøvetiden kan kun i usædvanlige tilfælde forlænges. En eksaminand, der kommer for sent til en mundtlig prøve, kan få tilbud om at blive eksamineret på et senere tidspunkt, hvis institutionen finder, at forsinkelsen er rimeligt begrundet.

Bliver uddannelsesinstitutionen i forbindelse med en prøve opmærksom på fejl og mangler, der kan udbedres, træffer institutionen - eventuelt efter drøftelse med bedømmerne eller opgavestillerne - afgørelse om, hvordan udbedringen skal ske. Ved væsentlige fejl og mangler tilbyder uddannelses­institutionen ombedømmelse eller omprøve.

Tilbuddet gælder for alle de eksaminander, hvis prøve lider af samme fejl og mangler. Ved fejl og mangler af særlig grov karakter kan uddannelsesinstitutionen træffe afgørelse om at annullere allerede afholdt prøve og foranstalte en omprøve.

***K) Bedømmelse af den studerendes formulerings - og staveevne***

Ved bedømmelsen af eksamenspræstationen skal der lægges vægt på eksaminandens formulerings- og staveevne, hvis eksamenspræstationen er affattet på dansk. Det kan påvirke karakterfastsættelsen med én karakter i såvel opad- som nedadgående retning. Institutionen kan dispensere herfra for eksaminander, der dokumenterer en relevant specifik funktionsnedsættelse.

***L) Klage og anke, jf. kapitel 13.***

**Klage**

Klager over forhold ved prøver indgives individuelt af eksaminanden til uddannelsesinstitutionen. Klagen skal være skriftlig og begrundet. Klagen indgives senest 2 uger efter, at bedømmelsen af prøven er bekendtgjort på sædvanlig måde. Uddannelsesinstitutionen kan dispensere fra fristen, hvor usædvanlige forhold begrunder det. Til brug for klagesagen skal eksaminanden efter anmodning have udleveret en kopi af den stillede opgave og ved prøver med skriftlig besvarelse tillige kopi af egen opgavebesvarelse.

Eksaminanden kan fortsætte uddannelsen under klagesagens behandling bortset fra, hvor andet er fastsat i bekendtgørelse eller i henhold til bekendtgørelse.

Klagen kan vedrøre

1. eksaminationsgrundlaget, herunder prøvespørgsmål, opgaver og lignende, samt dets forhold til uddannelsens mål og krav
2. prøveforløbet
3. bedømmelsen

Uddannelsesinstitutionen forelægger straks klagen for bedømmerne, der har en frist på normalt 2 uger til at afgive en udtalelse. Bedømmerne skal udtale sig om de faglige spørgsmål i klagen. Klageren skal have mulighed for at kommentere udtalelserne inden for en frist af normalt 1 uge.

Uddannelsesinstitutionen afgør klagen på grundlag af bedømmernes faglige udtalelser og klagerens kommentarer til udtalelserne. Afgørelsen, der skal være skriftlig og begrundet, kan være:

1. tilbud om ny bedømmelse (ombedømmelse), dog ikke ved mundtlige prøver
2. tilbud om ny prøve (omprøve)
3. at klageren ikke får medhold i klagen

Kun når bedømmerne er enige om det, kan uddannelsesinstitutionens afgørelse gå ud på, at klageren ikke får medhold.

Uddannelsesinstitutionen skal straks give klageren og bedømmerne meddelelse om afgørelsen. Går afgørelsen ud på tilbud om ombedømmelse eller omprøve, skal klageren informeres om, at ombedøm­melse eller omprøve kan resultere i en lavere karakter. Accept af tilbud om ombedømmelse eller omprøve skal ske senest 2 uger efter meddelelse om, at afgørelsen er afgivet. Ombedømmelse eller omprøve skal finde sted snarest muligt. Er bevis udstedt, skal uddannelsesinstitutionen inddrage beviset, indtil bedøm­melsen foreligger og eventuelt udstede et nyt bevis.

Til ombedømmelse og omprøve udpeges nye bedømmere. Ved ombedømmelse skal bedømmerne have forelagt sagens akter: Opgaven, besvarelsen, klagen, de oprindelige bedømmeres udtalelser med klagers bemærkninger hertil samt institutionens afgørelse. Bedømmerne meddeler uddannelsesinstitutionen resultatet af ombedømmelse vedlagt en skriftlig begrundelse. Uddannelsesinstitutionen giver klageren meddelelse om bedømmelsen og begrundelsen for bedømmelsen. Omprøve og ombedømmelse kan resultere i en lavere karakter.

**Anke af afgørelse**

Klageren kan indbringe uddannelsesinstitutionens afgørelse vedrørende faglige spørgsmål for et af institutionen nedsat ankenævn, der træffer afgørelse. Klageren indgiver anken til uddannelsesinstitutionen. Anken skal være skriftlig og begrundet. Anken skal indgives senest 2 uger efter, at klageren er gjort bekendt med uddannelsesinstitutionens afgørelse. Uddannelsesinstitutionen kan dispensere fra fristen, hvor usædvanlige forhold begrunder det.

Uddannelsesinstitutionen nedsætter ankenævn hurtigst muligt efter indgivelse af en anke. Der kan nedsættes permanente ankenævn. Nævnet består af to beskikkede censorer, en eksaminationsberettiget lærer og en studerende inden for fagområdet.

 Ankenævnets virksomhed er omfattet af forvaltningsloven, herunder om inhabilitet og tavshedspligt. Ankenævnet træffer afgørelse på grundlag af det materiale, som lå til grund for institutionens afgørelse og eksaminandens begrundede anke.

Ankenævnets afgørelse, der skal være skriftlig og begrundet, kan være:

1. tilbud om ombedømmelse ved nye bedømmere, dog ikke ved mundtlige prøver
2. tilbud om omprøve ved nye bedømmere
3. at klageren ikke får medhold i anken

Ankenævnets afgørelse meddeles uddannelsesinstitutionen snarest muligt og ved vintereksamen senest 2 måneder og ved sommereksamen senest 3 måneder efter, at anken er indgivet til institutionen.

Kan anken ikke behandles inden for denne frist, skal uddannelsesinstitutionen hurtigst muligt underrette klageren herom med angivelse af begrundelsen herfor og oplysning om, hvornår anken forventes færdigbehandlet.

Uddannelsesinstitutionen giver hurtigst muligt klageren meddelelse om og bedømmerne kopi af afgørelsen.

Går afgørelsen ud på tilbud om ombedømmelse eller omprøve, skal klageren informeres om, at ombedøm­melse eller omprøve kan resultere i en lavere karakter.

Ankenævnets afgørelse kan ikke indbringes for anden administrativ myndighed.